
Comisia pentru Buget,

Finanţe şi Bănci
Bucureşti,  22.02.2017 

Nr. 4c-2/239
Plx.516/2016
BIROULUI  PERMANENT

AL

CAMEREI  DEPUTAŢILOR


Vă înaintăm,  alăturat, raportul asupra Proiectului de Lege pentru modificarea articolului 502 din Legea nr.227/2015 privind Codul fiscal, trimis spre dezbatere în fond, cu adresa nr.Plx.516/2016, Camera Deputaţilor fiind Cameră decizională. 

În raport cu obiectul şi conţinutul său, proiectul de Lege face parte din categoria legilor ordinare.

PREŞEDINTE

Leonardo BADEA
Parlamentul  României

Bucureşti,  22.02.2017
Nr. 4c-2/239
Comisia pentru Buget,

Finanţe şi Bănci
RAPORT
asupra 
Proiectului de Lege pentru modificarea articolului 502 din Legea nr.227/2015 privind Codul fiscal

În conformitate cu prevederile art. 95 din Regulamentul Camerei Deputaţilor, republicat, Comisia pentru buget, finanțe și bănci a fost sesizată, spre dezbatere în fond, cu Proiectul de Lege pentru modificarea articolului 502 din Legea nr.227/2015 privind Codul fiscal.

Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de Lege în ședința din 01 noiembrie 2016.

La dezbaterea proiectului de Lege s-a avut în vedere avizul negativ al Consiliului Legislativ, avizul negativ al Comisiei pentru drepturile omului, culte şi probleme cetăţeneşti şi punctul de vedere negativ al Guvernului.

Proiectul de Lege supus dezbaterii are ca obiect de reglementare modificarea art.502 alin.(1) din Legea nr.227/2015 privind Codul Fiscal, în sensul că se doreşte eliminarea de la abrogare a dispoziţiilor art.16 lit.e) din Legea nr.44/1994 privind veteranii de război precum şi unele drepturi ale invalizilor şi văduvelor de război, precum şi ale art.8 alin.(1) din Decretul-lege nr.118/1990, conform cărora persoanele persecutate din motive politice de dictatura instaurată cu începere de la 6 martie 1945, precum şi cele deportate în străinătate ori constituite în prizonieri erau scutite de plata impozitelor şi a taxelor locale.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de Lege menţionat mai sus, în şedinţa din data de  22 februarie 2017.

La lucrările Comisiei și-au înregistrat prezența un număr de 21 deputați, din totalul de 25 de membri.

La dezbaterea acestui proiect de Lege au participat, în calitate de invitați, reprezentanți ai Ministerului Finantelor Publice.

În urma examinării proiectului de Lege şi a opiniilor exprimate, deputații prezenți la lucrări, au hotărât cu unanimitate de voturi să propună Plenului Camerei Deputaţilor raportul de respingere al Proiectului de Lege pentru modificarea articolului 502 din Legea nr.227/2015 privind Codul fiscal, deoarece dispoziţiile alin.(3) al art.64 din LEGEA nr. 24 din 27 martie 2000 privind normele de tehnică legislativă pentru elaborarea actelor normative precizează că " abrogarea unei dispoziţii sau a unui act normativ are caracter definitiv. Nu este admis ca prin abrogarea unui act de abrogare anterior să se repună în vigoare actul normativ iniţial". În consecinţă intervenţia legislativă este lipsită de finalitate. 

În raport cu obiectul şi conţinutul său, proiectul de lege face parte din categoria legilor ordinare.
	PREŞEDINTE,

Leonardo BADEA
	SECRETAR,

Marilen - Gabriel PIRTEA


Şef serviciu

Giorgiana Ene

Consultant parlamentar
Cristina Dicu
